

Budapest Főváros XX. kerület

PesterzsébetI POLGÁRMESTERI HIVATAL

**VÁROSGAZDÁLKODÁSI OSZTÁLY**

1201 Budapest, Kossuth Lajos tér 1.

Tel.: 283-0646

www.pesterzsebet.hu

**Tárgy**: Tájékoztatás a kerületi fakataszter létrehozásáról, jelentőségéről

**Tisztelt Képviselő-testület!**

A 2020. január 16-án tartott képviselő-testületi ülésen a „Határozati javaslat Budapest Főváros XX. kerület Pesterzsébet Önkormányzata Képviselő-testületének a klímavészhelyzet kihirdetéséről és ahhoz kapcsolódó, annak végrehajtásához szükséges intézkedésekről” tárgyú képviselői indítvány kapcsán elfogadott határozatával a T. Képviselő-testület tájékoztatást kért arra vonatkozóan, hogy egy, a kerület térinformatikai rendszerének részét képező fakataszter elkészítése, frissítése, karbantartása, a lakosság, tájépítészek, kertészek számára is online elérhetővé tétele mekkora erőforrást igényel és a hivatal működése során mely ügyekben, mely osztályok működését segíti elő. A fentiekre hivatkozással az alábbi tájékoztatást adom:

A zöldterületek a települések nélkülözhetetlen elemei. Előnyösen befolyásolják az épített környezet ökológiai viszonyait, kedvezően hatnak a település mikroklímájára, csökkentik a hőmérsékleti szélsőségek kialakulásának veszélyét, a szennyező anyagok és a por kiszűrésében is jelentős szerepet játszanak. A zöldfelületen belül a fák a legmeghatározóbb és legértékesebb elemek, ugyanolyan vagyontárgyak, mint az ingatlanok, ezért számbavételük is rendkívül fontos.

Az ingatlanokhoz hasonlóan a zöldfelületek is folyamatos gondozást, karbantartást igényelnek, hogy értékét megőrizzük, növeljük. A faültetések során kiemelten figyelni kell arra, hogy azok fajtájuknak megfelelő adottságokkal rendelkező helyre, a megfelelő feltételekkel ültessük, figyelembe véve a környezeti adottságokat, valamint talajcserét kell biztosítani, és folyamatosan gondoskodni kell a tápanyagutánpótlásról is.

Kerületi fakataszter felállításával lehetőségünk nyílik a kerületi fák fajtájának, méretének, egészségi állapotának és értékének, így a kerületi vagyon értékének számszerűsítésére. A fakataszter azonban akkor bír valódi értékkel, ha karbantartása, aktualizálása folyamatos, és hosszú távon a további munkálatok alapját képezheti. A jól felállított fakataszterben megtalálható alapadatok folyamatos frissítésével olyan adatbázist tarthatunk fenn, amiből egyértelműen megállapítható, hogy a kerületi faállomány hány százaléka igényel beavatkozást, szükség van-e metszésre, indokolt lehet-e egy adott fa cseréje. Az adatok naprakészen tartásával, a további cselekvési terv meghatározásával, egy hosszú távú stratégiai terv kialakításával hasznos alap-adattárként szolgálhat.

A jó kataszterprogram egyik legfőbb előnye, hogy az irányított egyedi vagy csoportos tulajdonságokra történő szűrésekkel azonnali képet kapunk az egyes fák, facsoportok, területek, vagy akár a teljes faállomány bármely adatáról. A fakataszter része a zöldterületi kataszternek, így célszerű olyan programot alkalmazni, amely rugalmasan bővíthető, adatbázisa az igényeknek megfelelően átalakítható.

Budapest XX. kerületében megközelítőleg 26.000 közterületi fa található, ebből kb. 20.000 db utcafasorban, a többi parkban, lakótelepen belül található. A fakataszter felállítását az utcafasorok felmérésével lenne célszerű kezdeni, melyet követhet a parkfák felmérése is.

A faállomány felmérése hosszabb időt vesz igénybe, annak felállítása erre szakosodott cégek bevonásával történhet a Városgazdálkodási Osztály zöldfelületi referensének koordinálása mellett. Az előzetes információk szerint egy db fa felmérésének és kataszteri szintű dokumentációjának költsége 1.000,- Ft+áfa összegre tehető. A vonatkozó előírásoknak megfelelő, legegyszerűbb fakataszter adattartalma minimálisan:

* a fa jelölése digitális térképen és helyszínrajzon,
* a fa azonosítója, GPS koordinátái,
* a fa pontos elhelyezkedése (utca, házszám, helyrajzi szám)
* a fa terület-meghatározás alapú jelölése (területi adottságok, pl. védett helyen van, erdőben, utcán, stb.)
* a fa egyedi paraméterei,
	+ fa alapadatai (faj, fajta, változat, törzsmagasság, törzsátmérő 1 m magasságban, famagasság, koronaátmérő, stb)
	+ a fa értéke,
	+ fa fényképe,
	+ életképessége (állapota, betegségei, stb.),
	+ kezelési javaslatok,
* a kataszter felvételének ideje,
* a felvételező neve.

A felmérésen túlmenően szükség van a kataszteri nyilvántartó program megvásárlására vagy bérlésére is, melyre az alábbiak szerint lenne lehetőség:

Budapest Főváros Önkormányzata közterületeinek fenntartását a Főkert Zrt. végzi, aki hosszútávon egy teljes, egységes budapesti kataszter felállítását tervezi. Ennek első lépéseként a társaság felmérte a fővárosi tulajdonában lévő utak faállományát, mely kerületünkben kb. 2500 db fát érint. A Főváros fáinak nyilvántartását az Info-Garden Kft. végzi, a lenti adatok az általuk kifejlesztett és üzemeltetett szoftverre, a tőlük származó információk alapulvételével kerültek meghatározásra.

A kataszteri adatokat **nyilvántartó program szoftver** (licenc) telepítése és működtetése előzetes információnk szerint körülbelül **30.000,- Ft+áfa/felhasználói hely/hónap** abban az esetben, ha a kataszteri adatok aktualizálását a Hivatal maga oldja meg, külső segítség igénybevétele nélkül. Az ár természetesen függ attól, hogy hány felhasználói helyre kerül telepítésre a program, illetve az adatok karbantartása terén mit várunk el az adott szolgáltatótól, amennyiben az adatok karbantartását is a szolgáltató látja el a Hivatal által átadott adatok alapján, úgy annak elvégzésére adatmódosításonként további díjjal számolhatunk.

**A fakataszter felállítását követően az adatok karbantartását, aktualizálását, a faállományban bekövetkezett változások** (ültetések, kivágások, növényvédelmi munkák, gallyazások átvezetését, stb.) **a Hivatal Városgazdálkodási Osztályának zöldfelületi referense munkakörébe építetten el tudná látni, így erre a munkára külső szakértő cég igénybevétele nem szükséges.**

A kerületi fakatasztert a Városgazdálkodási Osztály és a Főépítészi Iroda a kerületi zöldfelületi és egyéb fejlesztések esetén az előkészítési munkák során tudná használni. A nyilvántartás alapulvételével az egyes beruházások esetén már előre meghatározható, hogy a kivitelezési munkák során mennyi a várható zöldfelületi „kár”, hány fa pótlásával kell kalkulálni, illetve melyek azok a fák, amelyekre többet kell költeni, mikor volt az utolsó gallyazás, permetezés.

A nyilvántartás a Rendvédelmi Osztály munkáját is segítené az engedély nélküli fakivágások felkutatása, szankcionálása esetén, hiszen az eljáró kolléga az adatok felhasználásával azonnal megismerheti az érintett fa aktuális, forintban kifejezhető értékét, a fa fajtáját.

Az adatok összekapcsolhatók lehetnek a térinformatikai rendszerrel, melyet – erre vonatkozó döntés esetén – a kerületi lakosság számára is elérhetővé lehet tenni. Ezáltal a lakosság, illetve egy magánberuházás előkészítése esetén az eljáró tervező számára is egyértelmű adatokat szolgáltathat az adott építési munka elvégzésekor a megóvandó fák paramétereivel, értékével.

A **kerületi teljes körű fakataszter felállításához mintegy 30 millió forint+áfa összegű előirányzat lenne szükséges**, de ütemezett felállítására is van lehetőség, amennyiben a teljes előirányzat egyösszegben nem áll rendelkezésre. Az ütemezett felmérés előnye, hogy az előirányzatot nem szükséges egyben biztosítani, de a teljeskörű felmérést túl hosszú ideig elhúzni nem célszerű, azt belátható időn belül be kell fejezni, majd az adatok karbantartására, naprakészségére kiemelt figyelmet kell fordítani, hiszen használati értékkel csak egy teljeskörűen feltöltött, naprakész adatbázis bír.

A tájékoztatót készítette: Kernné dr. Kulcsár Dóra városgazdálkodási osztályvezető

 Cserna Hajnalka zöldfelületi referens (VGO)

Egyeztetve: R. Takács Eszter főépítésszel

Tájékoztatót tárgyalja: Környezetvédelmi és Városfejlesztési Bizottság

 Oktatási, Kulturális, Ifjúsági és Informatikai Bizottság

Budapest, 2020. január 22.

 **Kernné dr. Kulcsár Dóra**

 osztályvezető